Α4-0075/96

Ψήφισμα σχετικά με την ανακοίνωση της Επιτροπής προς το Συμβούλιο, το Eυρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών όσον αφορά την Κοινή Πολιτική Μεταφορών - Πρόγραμμα δράσεως 1995- 2000 (COM(95)0302 - C4-0351/95)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής όσον αφορά την Κοινή Πολιτική Μεταφορών - Πρόγραμμα δράσεως 1995-2000 (COM(95)0302 - C4-0351/95),

- έχοντας υπόψη την Λευκή Βίβλο της Επιτροπής για τη μελλοντική ανάπτυξη της Κοινής Πολιτικής Μεταφορών - σφαιρική προσέγγιση δημιουργίας κοινοτικού πλαισίου για την εγγύηση της βιώσιμης κινητικότητας, (COM (92)0494)

- έχοντας υπόψη την πρόταση ψηφίσματος των βουλευτών Lόttge και Simpson σχετικά με τον υποχρεωτικό εξοπλισμό των φορτηγών με συστήματα κατά της εκτόξευσης νερού (Β4-1326/95),

- έχοντας υπόψη τα ψηφίσματά του της

. 18ης Σεπτεμβρίου 1992 σχετικά με την Πράσινη Βίβλο «Μεταφορές και Περιβάλλον» ((ΕΕ C 284 της 02.11.1992, σελ. 165)),

. 15ης Δεκεμβρίου 1992 σχετικά με τις καθυστερήσεις στην ολοκλήρωση της εσωτερικής αγοράς στον τομέα των μεταφορών ((ΕΕ C 21 της 25.01.1993, σελ. 37)),

. 22ας Ιανουαρίου 1993 σχετικά με τα ηλεκτροκίνητα οχήματα πόλεων ((ΕΕ C 42 της 15.02.1993, σελ. 256)),

. 27ης Μαΐου 1993 σχετικά με την Λευκή Βίβλο για την μελλοντική ανάπτυξη της Κοινής Πολιτικής Μεταφορών ((ΕΕ C 176 της 28.06.1993, σελ. 164)),

. 18ης Ιανουαρίου 1994 σχετικά με την μελλοντική ανάπτυξη της Κοινής Πολιτικής Μεταφορών ((ΕΕ C 44 της 14.02.1994, σελ. 53)),

. 11ης Μαρτίου 1994 σχετικά με τις διαπραγματεύσεις μεταξύ της ΕΟΚ και της Ελβετικής Συνομοσπονδίας στους τομείς των οδικών και αεροπορικών μεταφορών ((ΕΕ C 91 της 28.03.1994, σελ. 313)),

. 11ης Mαρτίου 1994 σχετικά με τις διαπραγματεύσεις μεταξύ της ΕΟΚ και ορισμένων τρίτων χωρών όσον αφορά τις οδικές μεταφορές εμπορευμάτων και επιβατών ((ΕΕ C 91 της 28.03.1994, σελ. 298)),

. 22ας Απριλίου 1994 σχετικά με τις κοινωνικές πτυχές στον τομέα των μεταφορών ((ΕΕ C 128 της 09.05.1994, σελ. 462)),

. 28ης Σεπτεμβρίου 1994 σχετικά με την έκθεση του Ιουλίου 1994 της Εξεταστικής Επιτροπής για την οδική μεταφορά εμπορευμάτων στην ενιαία ευρωπαϊκή αγορά ((ΕΕ C 305 της 31.10.1994, σελ. 50)),

. 19ης Ιανουαρίου 1995 σχετικά με την ευρωπαϊκή συμβολή για την ανάπτυξη ενός γενικού συστήματος ναυσιπλοΐας μέσω δορυφόρου ((ΕΕ C 43 της 20.02.1995, σελ. 71)),

. 14ης Φεβρουαρίου 1995 σχετικά με τις προοπτικές της πολιτικής αεροπορίας στην Ευρώπη ((ΕΕ C 56 της 06.03.1995, σελ. 28)),

. 7ης Απριλίου 1995 σχετικά με τις διμερείς συμφωνίες για το «άνοιγμα των ουρανών» μεταξύ των κρατών μελών και των ΗΠΑ ((ΕΕ C 109 της 01.05.1995, σελ. 325)),

. 29ης Ιουνίου 1995 σχετικά με τις εφαρμογές της τηλεματικής στις ευρωπαϊκές μεταφορές ((ΕΕ C 183 της 17.07.1995, σελ. 30)),

. 16ης Noεμβρίου 1995 σχετικά με τη συμφόρηση και κρίση στην εναέρια κυκλοφορία ((ΕΕ C 323 της 04.12.1995, σελ. 92)),

. 1ης Φεβρουαρίου 1996 σχετικά με την ασφάλεια στη θάλασσα ((EE C 47 της 19.02.1996, σελ. 27)),

. 15ης Φεβρουαρίου 1996 σχετικά με το αεροπορικό δυστύχημα στις ακτές της Δομινικανής Δημοκρατίας ((ΕΕ C 65 της 04.03.1996, σελ. 172)),

. 15ης Μαρτίου 1996 σχετικά με τις ώρες πτήσεως και τις ώρες εργασίας του ιπτάμενου προσωπικού (( ΕΕ C 96 της 01.04.1996, σελ. 340)),

- έχοντας υπόψη τις γνωμοδοτήσεις της

. 30ής Νοεμβρίου 1994, σχετικά με τους γενικούς κανόνες για την χορήγηση κοινοτικής χρηματοδοτικής ενίσχυσης στον τομέα των διευρωπαϊκών δικτύων (( ΕΕ C 363 της 19.12.1994, σελ. 23)),

. 13ης Ιουλίου 1995 σχετικά με τη χρησιμοποίηση μισθωμένων οχημάτων χωρίς οδηγό στις οδικές εμπορευματικές μεταφορές (( ΕΕ C 249 της 25.09.1995, σελ. 128)),

. 13ης Ιουλίου 1995 σχετικά με τη συσκευή ελέγχου στον τομέα των οδικών μεταφορών (ταχογράφος) (( ΕΕ C 249 της 25.09.1995, σελ. 139)),

. 16ης Νοεμβρίου 1995 σχετικά με την πρόσβαση στην αγορά παροχής υπηρεσιών εδάφους στα αεροδρόμια της Κοινότητας (( ΕΕ C 323 της 04.12.1995, σελ. 94)),

. 16ης Nοεμβρίου 1995 σχετικά με το εναλλακτικό πρότυπο της άδειας οδήγησης (( ΕΕ C 323 της 04.12.1995, σελ. 107)),

. 29ης Νοεμβρίου 1995 σχετικά με τον θαλάσσιο εξοπλισμό ((ΕΕ C 339 της 18.12.1995, σελ. 21)),

. 13ης Φεβρουαρίου 1996 σχετικά με την Οργάνωση της αγοράς στον τομέα της εσωτερικής ναυσιπλοΐας ((ΕΕ C 65 της 04.03.1996, σελ. 30)),

. 29ης Φεβρουαρίου 1996 σχετικά με τον τεχνικό έλεγχο των μηχανοκίνητων οχημάτων ((ΕΕ C 78 της 18.03.1996, σελ. 24)),

. 29ης Φεβρουαρίου 1996 σχετικά με τις ενισχύσεις στον τομέα των σιδηροδρομικών, οδικών και εσωτερικών πλωτών μεταφορών ((EE C 78 της 18.03.1996, σελ. 26)),

- έχοντας υπόψη την απόφαση νομοθετικού περιεχομένου της 13ης Δεκεμβρίου 1995 που εξέδωσε σε δεύτερη ανάγνωση επί της Κοινής Θέσεως του Συμβουλίου σχετικά με τους κοινοτικούς προσανατολισμούς για την ανάπτυξη του διευρωπαϊκού δικτύου μεταφορών ((ΕΕ C 17 της 22.01.1996, σελ. 58)),

- έχοντας υπόψη τα ψηφίσματά του της 17ης Μαΐου 1995 σχετικά με τη λειτουργία της Συνθήκης για την Ευρωπαϊκή Ένωση εν όψει της Διακυβερνητικής Διάσκεψης του 1996 - υλοποίηση και ανέλιξη της Ένωσης ((ΕΕ C 151 της 19.06.1995, σελ. 56 )), και της 13ης Μαρτίου 1996 σχετικά με (ι) τη γνωμοδότηση του Κοινοβουλίου όσον αφορά τη σύγκληση της Διακυβερνητικής Διάσκεψης, και (ιι) την αξιολόγηση των εργασιών της Ομάδας Προβληματισμού και την αποσαφήνιση των πολιτικών προτεραιοτήτων του ΕΚ εν όψει της Διακυβερνητικής Διάσκεψης ((ΕΕ C 96 της 01.04.1996, σελ. 77)),

- έχοντας υπόψη τη δήλωση που εγκρίθηκε στο τέλος της Δεύτερης Πανευρωπαϊκής Διάσκεψης Μεταφορών που πραγματοποιήθηκε στην Κρήτη από τις 14 έως τις 16 Μαρτίου 1994 (PE 203.975),

- έχοντας υπόψη τα αποτελέσματα της συνάντησης που διεξήχθη στις 25 και 26 Σεπτεμβρίου 1995 μεταξύ της Επιτροπής Μεταφορών και Τουρισμού του ΕΚ και των Επιτροπών Μεταφορών των κοινοβουλίων των κρατών μελών (PE 214.456),

- έχοντας υπόψη την έκθεση της Επιτροπής Μεταφορών και Τουρισμού και τις γνωμοδοτήσεις της Επιτροπής Κοινωνικών Υποθέσεων και Απασχόλησης, της Επιτροπής Προϋπολογισμών, της Επιτροπής Οικονομικής, Νομισματικής και Βιομηχανικής Πολιτικής, της Επιτροπής Περιβάλλοντος, Δημόσιας Υγείας και Προστασίας των Καταναλωτών και της Επιτροπής Εξωτερικών Οικονομικών Σχέσεων (Α4-0075/96),

Α. λαμβάνοντας υπόψη ότι η πρόοδος που σημειώθηκε στην Ευρώπη κατά την πορεία της ιστορίας της βασίστηκε στην ποιότητα και την έκταση των δικτύων επικοινωνίας,

Β. λαμβάνοντας υπόψη ότι οι μεταφορές και τα διευρωπαϊκά δίκτυα αντιπροσωπεύουν τον άξονα της οικονομικής, κοινωνικής και πολιτιστικής ανάπτυξης,

Γ. λαμβάνοντας υπόψη ότι στη βάση της ενιαίας αγοράς, της ελεύθερης κυκλοφορίας προσώπων και εμπορευμάτων, της ολοκλήρωσης και της εξέλιξης ολόκληρης της ευρωπαϊκής ηπείρου, καθώς και της ανάκαμψης της οικονομίας και της απασχόλησης στην Ευρώπη βρίσκεται η λειτουργική ανάγκη ύπαρξης ενός αποτελεσματικού και αποδοτικού δικτύου μεταφορών,

Δ. λαμβάνοντας υπόψη ότι οι προκλήσεις σε παγκόσμιο επίπεδο, όπως για παράδειγμα της βιώσιμης κινητικότητας που πρέπει να αντιμετωπισθεί στο πλαίσιο της Κοινής Πολιτικής Μεταφορών (ΚΠΜ) και των Διευρωπαϊκών Δικτύων Μεταφορών (ΔΕΔΜ), αναμένουν μία πειστική απάντηση μέσω της εμβάθυνσης και της αύξησης των κοινών μέτρων σε ευρωπαϊκό επίπεδο,

Ε. λαμβάνοντας υπόψη ότι o σεβασμός της αρχής της επικουρικότητας, η οποία ορίζεται στο άρθρο 3Β της Συνθήκης για την ΕΕ, δεν μπορεί να προσφέρει, στο συγκεκριμένο πλαίσιο του τομέα των μεταφορών, το άλλοθι για να μην τεθούν πλήρως σε εφαρμογή άλλες αρχές και συμφέροντα - που και αυτά ορίζονται στη Συνθήκη ΕK - όπως είναι, π.χ., η προστασία του περιβάλλοντος, η ασφάλεια των μεταφορών, η ποιοτική βελτίωση της ζωής, η βαθμιαία οικονομική και κοινωνική ανάπτυξη, η διατήρηση της ειρήνης και η αειφόρος ανάπτυξη της ευρωπαϊκής ηπείρου,

ΣΤ. λαμβάνοντας υπόψη ότι ένα αποτελεσματικό δίκτυο τον τομέα των μεταφορών, μαζί με τις σχετικές συνδέσεις του με τις τρίτες χώρες, για να μπορεί να ικανοποιεί και να εξυπηρετεί τις κοινωνικοοικονομικές ανάγκες της σύγχρονης κοινωνίας, πρέπει να λαμβάνει υπόψη τις ανάγκες των δημοσίων υπηρεσιών, του σεβασμού του περιβάλλοντος, της ασφάλειας των μεταφορών και της βελτίωσης των συνδέσεων, ιδίως στις λιγότερο ανεπτυγμένες περιοχές, καθώς και της ενσωμάτωσης των απόμακρων και ειδικά των εξαιρετικά απομακρυσμένων περιφερειών,

Ζ. λαμβάνοντας υπόψη τον θεμελιώδη ρόλο που διαδραματίζουν οι μεταφορές στη μείωση της εξωτερικής εξάρτησης των εξαιρετικά απομακρυσμένων περιφερειών και στην εξασφάλιση των απαραίτητων τρόπων πρόσβασης σε αυτές[semigr ] λαμβάνοντας ως εκ τούτου υπόψη ότι είναι αναγκαίο να χαραχθεί μία κατάλληλη πολιτική μεταφορών για τις νησιωτικές περιφέρειες της Ευρωπαϊκής Ένωσης που να περιορίζει τα μειονεκτήματα που δημιουργεί ο νησιωτικός χαρακτήρας των περιφερειών αυτών[semigr ]

Η. εκτιμώντας ότι οι μεταφορές και οι υποδομές τους συνιστούν έναν από τους βασικούς άξονες της χωροταξίας και ότι, προς τούτο, έχουν άμεση επιρροή στις εδαφικές ανισότητες,

Θ. εκτιμώντας ότι η προτεραιότητα που θεσπίζεται από το άρθρο 129Β της Συνθήκης ΕΚ, σε συνδυασμό με τους στόχους των διευρωπαϊκών δικτύων, υπέρ των περιφερειακών, μεσόγειων και νησιωτικών περιοχών επιβεβαιώνει και πάλι την χωροταξική λειτουργία των δικτύων και την απαραίτητη συμβολή τους στην καταπολέμηση των εδαφικών ανισοτήτων,

Ι. λαμβάνοντας υπόψη ότι το πρόγραμμα δράσεως επιδιώκει την υλοποίηση ενός ολοκληρωμένου, ασφαλούς, ευκολοπρόσβατου, αποτελεσματικού, αποδοτικού, ανταγωνιστικού και φιλικού προς το περιβάλλον συστήματος μεταφορών, το οποίο να λαμβάνει υπόψη τις ανάγκες των χρηστών και των εργαζόμενων στον τομέα[semigr ] λαμβάνοντας επίσης υπόψη ότι ένας από τους στόχους του προγράμματος δράσεως είναι η ποιοτική βελτίωση του ευρωπαϊκού συστήματος μεταφορών,

IΑ. λαμβάνοντας εντούτοις υπόψη ότι η ΚΠΜ δεν πρέπει να περιορίζεται μόνο στη δημιουργία ενός συστήματος μεταφορών με αυτά τα χαρακτηριστικά, αλλά πρέπει να στοχεύει επίσης και στη δημιουργία ενός πολιτισμού και μίας εκπαίδευσης για τις μεταφορές και την ασφάλεια των μεταφορών,

IΒ. λαμβάνοντας υπόψη ότι το πρόγραμμα δράσεως ΚΠΜ 1995-2000 πρέπει να θεωρηθεί ως η φυσιολογική συνέχεια στην πράξη, όχι μόνο της Λευκής Βίβλου της Επιτροπής: «Η μελλοντική ανάπτυξη της Κοινής Πολιτικής Μεταφορών», αλλά και των προαναφερθέντων ψηφισμάτων του Ευρωπαϊκού Κοινοβουλίου της 27ης Μαΐου 1993 και της 18ης Ιανουαρίου 1994 για τη μελλοντική ανάπτυξη μιας κοινής πολιτικής μεταφορών,

ΙΓ. λαμβάνοντας υπόψη ότι η πολιτική και οικονομική ανάλυση της Επιτροπής στον καθορισμό του χρονοδιαγράμματος της ΚΠΜ από σήμερα έως το 2000, η οποία περιορίζεται στο έγγραφο νομοθετικού προγραμματισμού επί τη βάσει του παρόντος ψηφίσματος, κρίνεται τουλάχιστον ανεπαρκής και στερουμένη της απαραίτητης οικονομικής και στατιστικής υποστήριξης που απαιτείται για την αξιολόγηση και τη χάραξη της οποιασδήποτε οικονομικής και κοινωνικής πολιτικής,

ΙΔ. εκτιμώντας ότι το πρόγραμμα δράσης της Επιτροπής παραμελεί εντελώς την περιφερειακή διάσταση, τις επιπτώσεις δηλαδή της κοινής πολιτικής μεταφορών στις εδαφικές ανισότητες,

ΙΕ. λαμβάνοντας υπόψη ότι από την εποχή της Λευκής Βίβλου για την ΚΠΜ μέχρι σήμερα τα βασικά προβλήματα του τομέα των μεταφορών (όπως είναι οι επιπτώσεις στο περιβάλλον και στην ποιότητα της ζωής, η οδική και η εναέρια συμφόρηση, η έλλειψη ισορροπίας στις συνδυασμένες μεταφορές και στις σχετικές υποδομές ανάμεσα στις περιφέρειες) παραμένουν αναλλοίωτα και, σε ορισμένες περιπτώσεις, περιπλέκονται,

ΙΣΤ. λαμβάνοντας υπόψη ότι δεν μπορεί να επιτευχθεί η βέλτιστη ισορροπία μεταξύ των διαφόρων τρόπων μεταφοράς εφόσον υπάρχουν ουσιώδεις διαφορές στον τρόπο καταλογισμού και κατανομής στους διαφορετικούς τρόπους μεταφοράς του κόστους υποδομής και του εξωτερικού κόστους,

ΙΖ. λαμβάνοντας υπόψη ότι το υποβληθέν πρόγραμμα δράσεως 1995-2000, μολονότι περιέχει σημαντικές δράσεις για την ανάπτυξη της ΚΠΜ και των ΔΕΔΜ, πρέπει να ολοκληρωθεί με μέτρα για τη βελτίωση της γενικότερης αποτελεσματικότητας και ασφάλειας της υποδομής και των μέσων μεταφορών σε στενή συνεργασία με τον βιομηχανικό τομέα,

ΙΗ. λαμβάνοντας υπόψη ότι παρατηρείται μία τεράστια διαφορά μεταξύ των προβλεπόμενων από την ΕΕ χρηματοδοτικών πόρων για την περίοδο 1994-1999 υπέρ των ΔΕΔΜ (1868 εκατομ. Ecu) και του συνολικού κόστους των έργων που έχουν καθορισθεί από την Επιτροπή στη Λευκή Βίβλο «Ντελόρ» για την ίδια περίοδο (200 δισεκ. Ecu),

ΙΘ. εκτιμώντας ότι, σε κοινοτικό επίπεδο, τα Διαρθρωτικά Ταμεία και το Ταμείο Συνοχής συνιστούν την κατ' εξοχήν σημαντικότερη πηγή κοινοτικής χρηματοδότησης για τις υποδομές μεταφορών,

Κ. λαμβάνοντας υπόψη ότι οι πανευρωπαϊκές διασκέψεις για τον τομέα των μεταφορών και η συνέχιση της εφαρμογής της πανευρωπαϊκής πολιτικής στον εν λόγω τομέα θα αποκτήσουν σημαντικότερη διάσταση ακόμη και στο πλαίσιο των μελλοντικών εργασιών της Επιτροπής και του Ευρωπαϊκού Κοινοβουλίου,

ΚΑ. υπενθυμίζοντας ότι οι αποφάσεις σχετικά με τα ΔΕΔΜ, εάν πράγματι εφαρμοσθούν σύμφωνα με το πνεύμα της ΚΠΜ, εκτός του ότι θα παράσχουν ένα γενικότερο κίνητρο για την ευρωπαϊκή οικονομία, θα φέρουν κοντύτερα την Ευρωπαϊκή Ένωση στους πολίτες της δεδομένου ότι πρόκειται για ενέργειες ορατές από όλους οι οποίες, συν τοις άλλοις, δημιουργούν και θέσεις εργασίας,

ΚΒ. λαμβάνοντας υπόψη ότι η ζήτηση στον τομέα των μεταφορών αυξήθηκε στην ουσία παράλληλα με την άνοδο του ΑΕΠ (περίπου 2,6% σε πραγματικούς αριθμούς) και ότι οι υπηρεσίες μεταφορών αντιστοιχούν το 4% περίπου του ΑΕΠ και απασχολούν 7 περίπου εκατομμύρια εργαζομένους,

ΚΓ. λαμβάνοντας υπόψη ότι κοινωνικοοικονομικοί λόγοι υπαγορεύουν, σε ό,τι αφορά τις μεταφορές, τον τουρισμό και τα συστήματα επικοινωνίας, να τεθεί σε εφαρμογή το σύστημα της ενιαίας ώρας σε όλα τα κράτη της Ευρωπαϊκής Ένωσης, διατηρώντας την άλλη αρχή - την οποία καθόρισε το Ευρωπαϊκό Κοινοβούλιο στη γνωμοδότησή του της 17ης Δεκεμβρίου 1993 ((ΕΕ C 20 της 24.01.1994, σελ. 531)) σχετικά με την έβδομη οδηγία 94/21/ΕΚ για την θερινή ώρα ((ΕΕ L 164 της 03.06.1994, σελ. 1)) - για την πρόβλεψη ενιαίου ωραρίου για ολόκληρη την Κοινότητα (πλην της Ελλάδας), υπενθυμίζοντας ότι το ισχύον σύστημα θερινής ώρας ουσιαστικά προσθέτει μία επιπλέον ώρα στις δυτικότερες χώρες της ευρωπαϊκής ηπείρου (Πορτογαλία, Ιρλανδία), ενώ η μετατόπιση προς τα εμπρός κατά μία μόνο ώρα είχε καταστήσει δυνατό να υπάρχει ενιαία ευρωπαϊκή ώρα,

Γενικές παρατηρήσεις

1. ζητεί από την Επιτροπή να περιλάβει στο Πρώτο Πρόγραμμα Δράσεως για την ΚΠΜ - 1995-2000 στατιστικά στοιχεία σχετικά με τον σημερινό και με τον προβλεπόμενο στο εγγύς μέλλον όγκο μεταφορών στις βασικές διεθνείς συνδέσεις για κάθε τύπο μεταφοράς, να δημιουργήσει, σε επίπεδο Ευρωπαϊκής Ένωσης, τράπεζες δεδομένων με στοιχεία σχετικά με τα ατυχήματα και τους τραυματίες που σημειώνονται σε κάθε μία από τις μορφές μεταφορών, εναρμονίζοντας παράλληλα κάθε πρωτοβουλία που προβλέπεται στο πρόγραμμα δράσεως με τον γενικό στόχο της ΚΠΜ που προτίθεται να εκπληρώσει[semigr ] για τον σκοπό αυτόν, πρέπει να προωθηθούν περισσότερο μέτρα για τη μείωση της κυκλοφορίας και τον επαναπροσανατολισμό της προς πιο βιώσιμους τρόπους μεταφοράς, όπως είναι ο σιδηρόδρομος, οι πλωτές αστικές μεταφορές επιβατών καθώς και οι αστικές μεταφορές μεγάλων αποστάσεων για τα εμπορεύματα και οι μεταφορές με μη μηχανοκίνητα μέσα[semigr ]

2. εκφράζει την ικανοποίησή του για τους στόχους του προγράμματος δράσεως 1995- 2000 που έχει καταρτίσει η Επιτροπή και ειδικότερα για την αρχή σύμφωνα με την οποία «ένα αποτελεσματικό, ευκολοπρόσβατο και ανταγωνιστικό σύστημα μεταφορών είναι ζωτικής σημασίας για την κοινωνία και την οικονομία της Ένωσης»[semigr ]

3. εγκρίνει τους γενικούς προσανατολισμούς δράσεως τους οποίους παρουσίασε η Επιτροπή, ήτοι την ανάπτυξη των συστημάτων, τη βελτίωση του περιβάλλοντος, τη βελτίωση της ασφαλείας και τη συνεκτίμηση της κοινωνικής διάστασης[semigr ]

4. αναγνωρίζει ότι το πρόγραμμα δράσεως που παρουσιάζει η Επιτροπή αποτελεί απαραίτητο και χρήσιμο πρόγραμμα - πλαίσιο για την εφαρμογή των στόχων και των προτεραιοτήτων της Λευκής Βίβλου: «Μελλοντική Ανάπτυξη της Κοινής Πολιτικής Μεταφορών» παρά το γεγονός ότι θα ήταν καταλληλότερο να υπάρχει μια σαφέστερη προσέγγιση και μία βάση στατιστικών στοιχείων εφ' όλης της ύλης[semigr ]

5. ζητεί ως εκ τούτου από την Επιτροπή, μετά την Τρίτη Ευρωπαϊκή Διάσκεψη Μεταφορών του Ελσίνκι και οπωσδήποτε μέχρι την 31η Οκτωβρίου 1997, να εκπονήσει, σε συνεργασία με το Ευρωπαϊκό Κοινοβούλιο, τροποποιημένο πρόγραμμα δράσης για τα έτη 1997-2000 σχετικά με την Κοινή Πολιτική Μεταφορών και τα Διευρωπαϊκά Δίκτυα Μεταφορών, το οποίο να περιλαμβάνει τις νέες προτάσεις δράσεως που διατύπωσε το Ευρωπαϊκό Κοινοβούλιο, η Επιτροπή Περιφερειών και η Οικονονομική και Κοινωνική Επιτροπή[semigr ]

6. ζητεί επίσης από την Επιτροπή να εκπονεί κάθε δύο έτη, αρχής γενομένης από την 31η Ιουλίου 1998, έγγραφο εφ´ όλης της ύλης σχετικά με τον προγραμματισμό και την εφαρμογή της ΚΠΜ, το οποίο να καταδεικνύει τους στόχους που έχουν επιτευχθεί, ιδίως σε ό,τι αφορά την επανισορρόπηση του τομέα των συνδυασμένων μεταφορών, καθώς και τις επιπτώσεις της ΚΠΜ στις άλλες πολιτικές, και αντιστρόφως, και στο οποίο να επισυνάπτεται παράρτημα με ενημερωμένη εξέταση των στατιστικών στοιχείων ανά τομέα μεταφορών για την πρόσφατη ανάπτυξη σε ό,τι αφορά τις μεταφορές και την ασφάλεια στις μεταφορές[semigr ]

7. ευελπιστεί ότι η Επιτροπή θα εκπονήσει έως το 2000, λήξη της ισχύος του παρόντος προγράμματος δράσεως, νέα Λευκή Βίβλο για την περαιτέρω ανάπτυξη της ΚΠΜ και των ΔΕΔΜ στην αρχή του 21ου αιώνα[semigr ]

8. ζητεί να πραγματοποιείται τακτική αξιολόγηση της σχέσης κόστους/ωφέλειας, τόσο σε τομεακό όσο και σε εθνικό επίπεδο, για κάθε νομοθετική διάταξη που προτείνεται σε ό,τι αφορά τη ρύθμιση τμημάτων του δικτύου μεταφορών[semigr ]

9. επιθυμεί να συμπεριληφθεί στο εν λόγω τροποποιημένο πρόγραμμα δράσης συνεκτικό σύστημα χρηματοδότησης ικανό να εξασφαλίσει τον συντονισμό με τα υφιστάμενα διαρθρωτικά μέσα και, συγκεκριμένα, με το ΕΤΠΑ και το Ταμείο Συνοχής[semigr ]

10. θεωρεί απαραίτητο να συμπεριλάβει το τροποποιημένο πρόγραμμα δράσης τμήμα που να αφιερώνεται στα αναγκαία μέτρα για τον συντονισμό της εφαρμογής της πολιτικής μεταφορών και των σχετικών με τις υποδομές προσανατολισμών με τις παρεμβάσεις των Διαρθρωτικών Ταμείων και του Ταμείου Συνοχής[semigr ]

11. ζητεί να υπάρξει μείζων ολοκλήρωση των πολιτικών του τελωνειακού τομέα και του ανταγωνισμού στην πολιτική μεταφορών[semigr ] πράγματι, συχνά καταργούνται τελωνειακές διαδικασίες, ή ανοίγουν σύνορα, στο όνομα της ελευθέρωσης των αγορών ενώ εξακολουθούν να υφίστανται σε εθνικό επίπεδο κυρώσεις που επιβάλλονται στις επιχειρήσεις μεταφορών, π.χ. όσον αφορά τους δασμούς ή τις ρυθμίσεις για συγκεκριμένα τμήματα του μεταφορικού δικτύου[semigr ]

12. θεωρεί ότι οι δράσεις στον τομέα των μεταφορών στην περίοδο 1996-2000 πρέπει να εστιάζονται ιδίως στον καταλογισμό και την κατανομή του εξωτερικού κόστους των μεταφορών, στον ορθολογισμό της αγοράς, στην έρευνα στον τομέα των μεταφορών, στην ασφάλεια στις μεταφορές και στην προστασία του περιβάλλοντος, συνδυάζοντας τις πρωτοβουλίες στον τομέα των ΔΕΔΜ με την τροποποίηση του σημερινού ευρωπαϊκού συστήματος μεταφορών με απώτερο στόχο τη δημιουργία ολοκληρωμένου συστήματος συνδυασμένων μεταφορών με περιορισμένη ρύπανση εξασφαλίζοντας τη βιώσιμη κινητικότητα και παρέχοντας κίνητρα ιδίως στην ανάπτυξη των δικτύων μεταφορών στις λιγότερο ανεπτυγμένες από απόψεως υποδομής περιοχές[semigr ]

13. ζητεί από την Επιτροπή να διεξαγάγει ενδελεχή μελέτη επί των κοινωνικών επιπτώσεων και των συνεπειών στην απασχόληση που είναι αποτέλεσμα των διεργασιών ελευθέρωσης στον τομέα των μεταφορών στην Ευρώπη, και να υποβάλει σχετική έκθεση στο Κοινοβούλιο[semigr ] υπενθυμίζει τις πολυάριθμες παρεμβάσεις του (οι οποίες δεν εισακούσθησαν) υπέρ του παραλληλισμού μεταξύ των διεργασιών ελευθέρωσης και των συνοδευτικών κοινωνικών μέτρων[semigr ]

14. συμφωνεί με την Επιτροπή σχετικά με την ανάγκη να προωθηθεί περαιτέρω ο διάλογος μεταξύ των κοινωνικών εταίρων στον τομέα των μεταφορών. Κρίνει ως εκ τούτου πολύ σημαντικό να καταβληθούν προσπάθειες ώστε να εξασφαλισθεί ότι οι κοινωνικοί εταίροι θα μπορούν να χρησιμοποιούν τις μικτές επιτροπές ιδίως για την αναζήτηση συναινετικών λύσεων[semigr ]

15. ζητεί από την Επιτροπή να υποβάλει νομοθετικές προτάσεις, ιδίως σε ό,τι αφορά το ωράριο εργασίας στους τομείς που εξαιρούνται από το πεδίο εφαρμογής της οδηγίας πλαίσιο 93/104/ΕΟΚ ((ΕΕ L 307 της 13.12.1993, σελ.18)), εφόσον οι κοινωνικοί εταίροι δεν καταλήξουν σε συμφωνία εντός λογικής προθεσμίας[semigr ] διαπιστώνει, υπό μορφήν παραδείγματος, τον απαράδεκτα πολύ χρόνο που μεσολάβησε για την αναμενόμενη τροποποποίηση του κανονισμού 3820/85 ((ΕΕ L 370 της 31.12.1985, σελ. 1))[semigr ] υπενθυμίζει για τον λόγο αυτό ότι, σύμφωνα με τη γενική οδηγία, ο χρόνος εργασίας δεν μπορεί να υπερβαίνει τις 48 ώρες[semigr ]

16. θεωρεί εντούτοις ότι είναι αναγκαίο να καταβάλει η Επιτροπή περισσότερες προσπάθειες για την παρακολούθηση και τον έλεγχο της εφαρμογής των διατάξεων που αφορούν τις συνθήκες και τα ωράρια εργασίας στον τομέα αυτόν[semigr ] ιδιαίτερα, αναμένει ότι η τήρηση των ωρών εργασίας σε όλα τα κράτη μέλη πρέπει να ελέγχεται αποτελεσματικά και καλεί ως εκ τούτου την Επιτροπή να υποβάλει προτάσεις σχετικά με τον τρόπο πρέπει να εξασφαλίζεται αποτελεσματικός έλεγχος στα κράτη μέλη[semigr ]

17. καλεί την Επιτροπή να υποβάλει νομοθετικές προτάσεις σχετικά με την καθιέρωση αποτελεσματικών υπηρεσιών παροχής οδικής βοήθειας και διασώσεως που να καλύπτει ολόκληρο τον ευρωπαϊκό χώρο, και με τη θέσπιση ενός ανωτάτου ορίου καταναλώσεως οινοπνεύματος από τους οδηγούς το οποίο να ισχύει σε ολόκληρη την ΕΕ[semigr ]

18. ζητεί εξάλλου από την Επιτροπή να μελετήσει τη δυνατότητα να εφαρμοσθεί η ανωτέρω οδηγία πλαίσιο στο «μη μετακινούμενο» προσωπικό του τομέα των μεταφορών, κατά το πρότυπο της συμφωνίας που επετεύχθη από τους κοινωνικούς εταίρους σε ό,τι αφορά το προσωπικό εδάφους στον τομέα των αερομεταφορών[semigr ]

19. τονίζει τον αναμφισβήτητο σύνδεσμο που υφίσταται μεταξύ ασφάλειας, προστασίας του περιβάλλοντος, επαγγελματικής κατάρτισης και συνθηκών εργασίας[semigr ] για τον σκοπό αυτό ζητεί από την Επιτροπή να αναλάβει συγκεκριμένες δράσεις για την προώθηση της επαγγελματικής κατάρτισης στον τομέα καθώς επίσης και την αμοιβαία αναγνώριση των αδειών, των διπλωμάτων και των πιστοποιητικών για την πρόσβαση στο επάγγελμα[semigr ] υπενθυμίζει ότι η ιδιομορφία του τομέα απαιτεί παρεμβάσεις για τη διευκόλυνση της μετάβασης σε νέα καθήκοντα και την προσαρμογή στις νέες τεχνολογίες, ιδιαίτερα μέσω της συνεχούς επαγγελματικής κατάρτισης[semigr ]

20. καλεί την Επιτροπή να εκθέσει τα συμπεράσματα που μπορούν να συναχθούν από την εστίαση του ενδιαφέροντος στην κινητικότητα στο πλαίσιο του προγράμματος HELIOS II και τον κατάλογο των θεμάτων προτεραιότητας που εκτίθενται στο Παράρτημα ΙΙ του εγγράφου της του Οκτωβρίου 1993, το οποίο συμπεριλαμβάνει θέματα προς εξέταση όπως η προσαρμογή των οχημάτων δημόσιας μεταφοράς, η προσαρμογή των σημείων αναχωρήσεως και αφίξεως, η μεταφορά από πόρτα σε πόρτα για άτομα που δεν είναι σε θέση να κάμουν χρήση των δημοσίων μεταφορικών μέσων και η δυνατότητα προσαρμογής των οχημάτων[semigr ] καλεί το Συμβούλιο να μην αναστείλει την έγκριση ενός μελλοντικού προγράμματος HELIOS[semigr ]

21. καλεί την Επιτροπή να διασφαλίσει ότι όλες οι προτάσεις σχετικά με τον τομέα των μεταφορών, συμπεριλαμβανομένης της έρευνας, λαμβάνουν υπόψη τις συγκεκριμένες απόψεις και τις ανησυχίες των μειονεκτουσών ομάδων, ώστε, στο μέτρο του δυνατού, τα εμπόδια στη δυνατότητα κυκλοφορίας να καταργούνται στο στάδιο του σχεδιασμού για όλα τα μέσα μεταφοράς και να δίδεται η δέουσα προσοχή στο πρόβλημα της καταρτίσεως και ενημερώσεως των εργαζομένων με μειωμένη κινητικότητα προκειμένου αυτοί να μπορούν να χρησιμοποιούν κατά τον καλύτερο δυνατό τρόπο τα μέσα μεταφοράς που έχουν στη διάθεσή τους, συμπεριλαμβανομένης της κατάλληλης εκπαιδεύσεως για τους εργαζόμενους στον τομέα των μεταφορών προκειμένου αυτοί να μπορούν να βοηθούν τα άτομα μειωμένης κινητικότητας[semigr ]

22. προτείνει τη διοργάνωση ενός ευρωπαϊκού φόρουμ επί των κοινωνικών πτυχών της κοινής πολιτικής μεταφορών το οποίο να προωθεί το διάλογο μεταξύ όλων των ενεργών παραγόντων του τομέα (Ευρωπαϊκό Κοινοβούλιο, Γενική Διεύθυνση VII και Γενική Διεύθυνση V της Επιτροπής, κράτη μέλη, κοινωνικοί εταίροι, ενώσεις καταναλωτών και οργανώσεις για την προστασία του περιβάλλοντος, ενδιαφερόμενοι διεθνείς οργανισμοί, ιδίως Διενθής Ναυτιλιακός Οργανισμός, Διεθνής Οργανισμός Εργασίας), με σκοπό τη σύνταξη ενός ευρωπαϊκού «Συμφώνου Συμβατότητας» για την Κοινή Πολιτική Μεταφορών του προσεχούς αιώνα[semigr ]

23. εκφράζει τη λύπη του για την έλλειψη ειδικών περιβαλλοντικών προτάσεων στο πρόγραμμα εργασίας της Επιτροπής[semigr ]

24. σε ό,τι αφορά την ασφάλεια, πρέπει να εστιασθούν οι προσπάθειες στην επίτευξη υψηλών προδιαγραφών που να ισχύουν σε ολόκληρη την επικράτεια της Ευρωπαϊκής Ένωσης[semigr ]

25. εγκρίνει, παρά την υπερβολικά καθυστερημένη υποβολή της, την Πράσινη Βίβλο σχετικά με τη διεθνοποίηση των εξωτερικών δαπανών (COM(95)0691) και ελπίζει ότι αυτό θα καταστήσει δυνατή την κατάργηση πολλών κεκαλυμμένων επιχορηγήσεων υπέρ των οδικών μεταφορών[semigr ] διαπιστώνει ως εκ τούτου ότι η ενσωμάτωση του εξωτερικού κόστους αποτελεί θέμα υψηλής προτεραιότητας. Οι αντιλήψεις που περιέχονται στην Πράσινη Βίβλο όσον αφορά το εν λόγω θέμα επισημαίνουν σαφώς τις δυνατότητες που υπάρχουν και πρέπει να συνοδευτούν από συγκεκριμένα μέτρα στα κατάλληλα επίπεδα όσο το δυνατόν συντομότερα[semigr ]

26. υπενθυμίζει ότι η ενσωμάτωση του εξωτερικού κόστους θα μπορεί να είναι αποτελεσματική μόνο ως μέθοδος για τον προσανατολισμό της χρήσης των μέσων μεταφορών εάν υφίσταται πραγματική ελευθερία επιλογής για τους χρήστες, γεγονός που δεν συμβαίνει στις περιοχές με σοβαρές ελλείψεις σε υποδομές και, συγκεκριμένα, στις πλέον απομακρυσμένες περιοχές[semigr ]

27. τονίζει εκ νέου την ανάγκη να αυξηθούν ουσιαστικά εκ μέρους των κρατών μελών και της Ευρωπαϊκής Ένωσης τα οικονομικά μέσα που διατίθενται για την ΚΠΜ και τα ΔΕΔΜ ώστε να ανταποκρίνονται στις κοινωνικές, οικονομικές και περιβαλλοντικές προκλήσεις που αντιμετωπίζει η Ευρωπαϊκή Ένωση στον τομέα, εάν ληφθούν υπόψη τα γενικά κίνητρα που προσφέρονται στην ευρωπαϊκή οικονομία[semigr ]

28. υπενθυμίζει ότι η σημαντικότερη κοινοτική πηγή χρηματοδότησης στην οποία βασίζεται η πολιτική μεταφορών και διευρωπαϊκών δικτύων προέρχεται από τα διαρθρωτικά ταμεία και το Ταμείο Συνοχής[semigr ] θεωρεί απαραίτητο να γίνει χρήση των προσανατολισμών που μπορούν να παράσχουν τα εν λόγω ταμεία, μέσω της επιλογής σχεδίων και προγραμμάτων κατ' εφαρμογή κοινών προσανατολισμών και κρίνει κατά συνέπεια απαραίτητο να εξασφαλισθεί η στενότερη συνεργασία μεταξύ της πολιτικής μεταφορών και υποδομών και των διαρθρωτικών πολιτικών[semigr ]

29. υπενθυμίζει στην Επιτροπή ότι το κόστος της συμφόρησης της οδικής κυκλοφορίας στην ΕΕ ανέρχεται περίπου στο 2% του ΑΕΠ κατ´ έτος[semigr ] είναι της γνώμης ότι οι παρεμβάσεις που αποσκοπούν στην ανάπτυξη των υποδομών και στην προώθηση των εναλλακτικών και των συνδυασμένων μεταφορών θα αποδεσμεύσουν πόρους για τη δημιουργία νέων θέσεων απασχόλησης[semigr ]

30. ζητεί από την Επιτροπή, κατ' εφαρμογή της αρχής της επικουρικότητας και λαμβάνοντας υπόψη την κατανομή των αρμοδιοτήτων στο εσωτερικό των κρατών μελών, να εφαρμόσει το πρόγραμμα δράσης της σε συνεργασία με τις περιφερειακές και τοπικές αρχές[semigr ]

31. εκφράζει τη δυσαρέσκειά του για το γεγονός ότι ο τίτλος VI «Μεταφορές» της Συνθήκης για την ΕΕ δεν προβλέπει μια κοινή σύνολη πολιτική στον τομέα των μεταφορών που να συμπεριλαμβάνει όλες τις πτυχές αυτής της σημαντικής δραστηριότητας υπό το οικονομικό και κοινωνικό πρίσμα, ιδίως σε ό,τι αφορά την ασφάλεια στις μεταφορές, και επαναλαμβάνει εκ νέου το αίτημα που διατύπωσε το Ευρωπαϊκό Κοινοβούλιο στο προαναφερθέν ψήφισμα της 18ης Ιανουαρίου 1994 να υποβάλει η Επιτροπή εντός της 31ης Μαρτίου 1996 έκθεση για την προσαρμογή της Συνθήκης του Μάαστριχτ ώστε να υποστηριχθούν με την κατάλληλη νομική βάση οι επιλογές της νέας διάστασης της ΚΠΜ[semigr ]

32. ως εκ τούτου, ζητεί να θεσπιστεί, στο πλαίσιο της αναθεώρησης της Συνθήκης, κοινή ολοκληρωμένη πολιτική μεταφορών που θα συνεκτιμά τους δημοσιονομικούς, οικονομικούς, κοινωνικούς και περιβαλλοντικούς στόχους της ΕΕ[semigr ] ευελπιστεί, εξάλλου, ότι στο πλαίσιο των πολιτικών της Ευρωπαϊκής Ένωσης, η Συνθήκη θα επισημαίνει την έννοια και την εμβέλεια της δημόσιας υπηρεσίας, της οικουμενικής υπηρεσίας, της πρόσβασης, της ισότητας, της συνέχειας και της ποιότητας και θα περιλαμβάνει αρμοδιότητες στον τομέα της ασφάλειας και του ελέγχου της εναέριας κυκλοφορίας[semigr ]

33. ζητεί να εφαρμόζεται η αρχή της επικουρικότητας στον τομέα της θερινής ώρας κατά τρόπον ώστε να αποφεύγονται οι πρακτικές δυσχέρειας των κρατών μελών στο θέμα της υιοθέτησης σταθερής ώρας για όλο το χρόνο[semigr ] ζητεί να πραγματοποιηθεί σύντομα η καθιέρωση ενιαίου ευρωπαϊκού συστήματος χωρίς αλλαγή «χειμερινής-θερινής» ώρας, με βάση τις αρχές που θεσπίζονται στη σύμβαση της Ουάσιγκτον, σύστημα που θα βασίζεται στο πέρασμα του ηλίου από τον μεσημβρινό αναφοράς (κεντρικός μεσημβρινός) της «ατράκτου της ώρας» των 15°[semigr ]

34. καλεί την Επιτροπή να αναθεωρήσει το σύστημα των σημαντικών κρατικών ενισχύσεων που προκαλούν σήμερα στρέβλωση του ανταγωνισμού μεταξύ των διαφόρων μεταφορικών μέσων. Σε πολλά κράτη μέλη, η ναυσιπλοΐα λ.χ. χρηματοδοτεί η ίδια τις δαπάνες της στον τομέα των υποδομών, ενώ οι σιδηροδρομικές μεταφορές χρηματοδοτούνται σε μεγάλο βαθμό από τους φόρους. Η χορήγηση κρατικών ενισχύσεων προς τα διάφορα μέσα μεταφοράς αποτελεί σημαντικό πρόβλημα, και ιδίως όσον αφορά τις αεροπορικές μεταφορές, τις συνδυασμένες μεταφορές και τις σιδηροδρομικές μεταφορές. Οι κρατικές ενισχύσεις περιορίζουν τις προοπτικές να ασκείται ανταγωνισμός επί ίσοις όροις και θέτουν συνεπώς σε κίνδυνο την εσωτερική αγορά μεταφορών[semigr ]

35. επισημαίνει ότι τα απόβλητα των μηχανοστασίων των πλοίων αποτελούν σοβαρό πρόβλημα στη Βαλτική Θάλασσα δεδομένου ότι πολλά πλοία απορρίπτουν κατευθείαν στη θάλασσα τα απόβλητα αυτά[semigr ] διαπιστώνει ότι η κατασκευή εγκαταστάσεων για την απορρόφηση των αποβλήτων αυτών στα λιμάνια της ΕΕ θα αντιστάθμιζε κατά κάποιον τρόπο αυτήν τη μορφή της περιβαλλοντικής ρύπανσης[semigr ]

36. εκφράζει τη λύπη του για το γεγονός ότι το πρόγραμμα δεν περιλαμβάνει μέτρα σχετικά με τα σημαντικότερα προβλήματα που προέκυψαν τα τελευταία χρόνια στην ΕΕ και, συγκεκριμένα, την καταπολέμηση του οργανωμένου εγκλήματος που συνδέεται με τις μεταφορές, στο πλαίσιο του συστήματος διαμετακόμισης στην ΕΕ και των μεταφορών με προορισμό τρίτες χώρες, στο πλαίσιο της Σύμβασης TIR[semigr ] θεωρεί ότι αυτή η μορφή εγκληματικότητας αναπτύσσεται κυρίως στις διεθνείς οδικές μεταφορές[semigr ] επίσης, κρίνει ότι το θέμα αυτό έχει μεγάλη σημασία για την ανάπτυξη των μεταφορών στην ΕΕ και, για τον λόγο αυτόν, θα πρέπει να συμπεριληφθεί στο πρόγραμμα εργασίας[semigr ]

37. θεωρεί απαραίτητο να αντιμετωπισθεί το πρόβλημα του στοιχείου της ασυνέχειας που οφείλεται στα εθνικά σύνορα και θεωρεί ότι είναι απαραίτητο για τον σκοπό αυτόν να ληφθούν υπόψη οι ειδικές ανάγκες των μεθοριακών περιοχών στην πολιτική των μεταφορών[semigr ]

Οδικές μεταφορές

38. καλεί την Επιτροπή να υποβάλει πρόταση για τον καθορισμό ενιαίων φόρων αυτοκινήτου και ενιαίων φόρων πετρελαίου για τις μεταφορές εμπορευμάτων, ώστε να εξαλειφθούν οριστικά, στην κατά τα άλλα ενιαία αγορά, οι υπάρχουσες ακόμη φορολογικές στρεβλώσεις στον τομέα του ανταγωνισμού[semigr ]

39. εκφράζει την λύπη του για την έλλειψη μιας γενικότερης στρατηγικής της Επιτροπής με στόχο τον περιορισμό της προβλεπόμενης αύξησης στην κίνηση ιδιωτικών αυτοκινήτων και φορτηγών[semigr ]

40. κρίνει απαραίτητο να διευρυνθούν οι αρμοδιότητες σχετικά με την οδική ασφάλεια του Επιτρόπου που είναι αρμόδιος για θέματα μεταφορών και ΔΕΔΜ και στο βιομηχανικό τομέα ώστε να καλύπτεται και το πεδίο της τεχνικής βελτίωσης των οχημάτων και των υποδομών η οποία αποτελεί απαραίτητη προϋπόθεση για την αντιμετώπιση των αναγκών που δημιουργεί η οδική ασφάλεια και, στο πλαίσιο αυτό, να αναπτυχθεί ένα εναρμονισμένο πρόγραμμα για τις προδιαγραφές των οχημάτων (και για το ποδήλατο), την υποδομή και τους κανόνες των μεταφορών χωρίς να παραβιάζεται η αρχή της επικουρικότητας

41. ζητεί ως εκ τούτου να εναρμονισθούν σε ευρωπαϊκό επίπεδο:

. οι ζώνες ασφάλειας τριών σταθερών σημείων στα λεωφορεία, καθώς και η υποχρέωση να υπάρχουν ζώνες ασφάλειας τόσο στα μπροστινά όσο και στα πίσω καθίσματα των αυτοκινήτων[semigr ]

. η υποχρεωτική τοποθέτηση αλεξιβόρβορων στα φορτηγά αυτοκίνητα[semigr ]

. τα τόξα ασφάλειας στα λεωφορεία και τα mini bus[semigr ]

. η οδική σήμανση και ο εξοπλισμός ασφάλειας στα οχήματα[semigr ]

. η υποχρέωση να υπάρχει στους ευρωπαϊκούς αυτοκινητοδρόμους η βοηθητική λωρίδα επείγουσας ανάγκης και κολώνες εφοδιασμένες με συσκευές τηλεφώνων για κλήσεις βοήθειας/επείγουσας ανάγκης[semigr ]

. οι τεχνικοί έλεγχοι για τα δίτροχα και τα τρίτροχα οχήματα[semigr ]

. η θέσπιση της άδειας οδήγησης με το σύστημα των βαθμών[semigr ]

. το ποσοστό αλκοόλης στο αίμα των οδηγών και τα σχετικά συστήματα ελέγχου[semigr ]

. τα όρια ταχύτητας[semigr ]

. οι ασφαλιστικές διαδικασίες σε περίπτωση ατυχήματος.

42. ζητεί τη χάραξη στρατηγικού προγράμματος για την οδική ασφάλεια το οποίο, μεταξύ άλλων, να περιλαμβάνει τις βασικές αρχές ασφάλειας που πρέπει να τηρούνται ανελλιπώς στις υποδομές των ΔΕΔΜ, την προστασία των πλέον ευάλωτων χρηστών, όπως π.χ. των πεζών και των ποδηλατιστών ή των νεαρών ατόμων και των ηλικιωμένων, και να εισάγει ποσοτικό στόχο με σκοπό τη μείωση του αριθμού των τροχαίων ατυχημάτων και των θυμάτων[semigr ]

43. ζητεί από την Επιτροπή να χορηγήσει επειγόντως κοινοτικούς πόρους για την έρευνα με στόχο τη θέσπιση και την εφαρμογή ενός αξιόπιστου οδικού συστήματος για την αντιμετώπιση της ομίχλης[semigr ]

44. ζητεί να προστεθεί υποχρεωτικά στα εκπαιδευτικά προγράμματα των κρατών μελών της Ευρωπαϊκής Ένωσης η αγωγή του πολίτη σχετικά με τη χρήση των μεταφορικών μέσων και με την οδική ασφάλεια, και να υποστηριχθεί η ενέργεια αυτή με ειδικά κοινοτικά προγράμματα[semigr ]

45. τονίζει ότι στον τομέα των οδικών μεταφορών εμπορευμάτων και προσώπων λαμβάνονται τα απαιτούμενα μέτρα με τα οποία τα κράτη μέλη προβαίνουν στον έλεγχο της τήρησης της ευρωπαϊκής νομοθεσίας έτσι ώστε να καταπολεμούνται η απάτη και οι παραβάσεις των διατάξεων[semigr ]

46. ζητεί να εναρμονισθούν σε ολόκληρη την επικράτεια της Κοινότητας οι άδειες οδικών μεταφορών με το δικαίωμα του καμποτάζ για λογαριασμό τρίτων όπως προβλέπεται σχετικά στον κανονισμό (ΕΟΚ) αριθ. 881/92 ((ΕΕ L 95 της 09.04.1992, σελ. 1)), και να συνδέεται κάθε άδεια με την επιχείρηση μεταφορών που την ζητεί και όχι με το μεμονωμένο όχημα[semigr ] ζητεί επίσης να επεκταθεί το πεδίο εφαρμογής των ευρωπαϊκών διατάξεων για την πρόσβαση στο επάγγελμα του οδικού μεταφορέα και στις εταιρίες που μέχρι σήμερα βρίσκονται εκτός αυτού (εταιρίες που χρησιμοποιούν οχήματα ωφέλιμου φορτίου μικρότερου των 3,5 τόνων)[semigr ]

47. επαναλαμβάνει ότι επείγει η ριζική αναθεώρηση του προαναφερθέντος κανονισμού (ΕΟΚ) αριθ. 3820/85, σχετικά με την εναρμόνιση ορισμένων κοινωνικών διατάξεων στις οδικές μεταφορές, ώστε να επιτευχθεί ελαστικός ορισμός του «ωραρίου υπηρεσίας», και να εναρμονισθεί η επαγγελματική κατάρτιση στον τομέα προσαρμόζοντάς την σε υψηλές προδιαγραφές ως προς την ασφάλεια[semigr ] ζητεί επίσης να εισαχθεί το «μαύρο κουτί» και στα εμπορικά οχήματα[semigr ]

48. ζητεί από την Επιτροπή να επιβεβαιώσει τους συγκεκριμένους στόχους για τη μείωση των εκπομπών σε συμφωνία με τους στόχους του 5ου Προγράμματος Δράσεως: «προς μία αειφόρο ανάπτυξη», με σκοπό να σταθεροποιηθούν οι εκπομπές διοξειδίου του άνθρακος στα επίπεδα του 1990 μέχρι το 2000, να διοχετευθούν στο εμπόριο οχήματα με μηδενική εκπομπή αερίων μέχρι το 2002, να μειωθούν οι εκπομπές διοξειδίου του άνθρακα κατά 20% έναντι των τιμών του 1990 μέχρι το 2005 και, να μειωθούν οι εκπομπές των άλλων επικίνδυνων ουσιών κατά 50% έναντι των τιμών του 1990 μέχρι το 2005[semigr ]

49. ζητεί από την Επιτροπή να προβλεφθούν κίνητρα για την αχρήστευση των αυτοκινήτων, δεδομένου ότι ο στόλος των αυτοκινήτων που κυκλοφορεί στα περισσότερα από τα κράτη μέλη είναι απηρχαιωμένος, πράγμα που έχει αρνητικές συνέπειες στην ασφάλεια, καθώς και στην προστασία του περιβάλλοντος. Καλό θα είναι, λοιπόν, να ληφθούν μέτρα για την υποστήριξη της ανανέωσης του στόλου των αυτοκινήτων, με στόχο τον περιορισμό της ρύπανσης και την απαιτούμενη ενθάρρυνση του τομέα παραγωγής οχημάτων, καθώς και άλλων συναφών δραστηριοτήτων[semigr ]

50. δεδομένου ότι η ευρωπαϊκή αυτοκινητοβιομηχανία κινδυνεύει να μείνει πίσω σε σχέση με τις αυτοκινητοβιομηχανίες σε άλλα μέρη, είναι πολύ σημαντικό να προβεί η Επιτροπή στην απογραφή των ερευνητικών δραστηριοτήτων για την ανάπτυξη νέων τύπων κινητήρων, λ.χ. κινητήρων που λειτουργούν με συσσωρευτή ή «υβριδικών» κινητήρων[semigr ]

51. ζητεί να αναπτυχθούν οι τηλεματικές υποδομές που εφαρμόζονται ήδη στις οδικές μεταφορές και, ιδιαίτερα, να εναρμονισθούν τα δελτία πολλαπλών πληρωμών (στάθμευση, μεταφορά με δημόσια μέσα, διόδια αυτοκινητοδρόμων, κλπ.)[semigr ]

Συνδυασμένες μεταφορές

52. τονίζει την ανάγκη να προωθηθούν θετικά μέτρα για τη διευκόλυνση της χρήσεως των συνδυασμένων μεταφορών με σκοπό την επίτευξη της μεγαλύτερης δυνατής οικονομίας με τις μικρότερες επιπτώσεις στο περιβάλλον[semigr ]

53. τονίζει την επείγουσα ανάγκη να αποδοθεί αυτόνομος κοινοτικός ορισμός συνδυασμένων μεταφορών ως ο μεταφορικός τρόπος που πρέπει να παροτρυνθεί εναρμονίζοντας τα ειδικά τεχνικά χαρακτηριστικά σε σχέση με τους τερματικούς σταθμούς, τη μονάδα φορτίου, τα συστήματα πληροφόρησης, τα συστήματα ασφάλισης, προωθώντας μέσω φορολογικών διευκολύνσεων τη γένεση νέων εταιριών στον τομέα και εφαρμόζοντας θετικά μέτρα για τους ποτάμιους και θαλάσσιους λιμένες που πρέπει να εξοπλισθούν για το σκοπό αυτό αφ' ής στιγμής αποτελούν σημαντική συνιστώσα του ευρωπαϊκού συστήματος μεταφορών[semigr ]

54. υπογραμμίζει ότι θα πρέπει να ζητηθεί επειγόντως η έγκριση της πρότασης τροποποίησης (COM(95)0337) του κανονισμού (ΕΟΚ) αριθ. 1107/68 ((ΕΕ L 130 της 15.06.1970, σελ. 1. Τελευταία φορά τροποποιήθηκε από τον κανονισμό (ΕΟΚ) αριθ. 3578/92 - ΕΕ L 364 της 12.12.1992, σελ. 11)) σχετικά με τις διευκολύνσεις για τις συνδυασμένες εμπορευματικές μεταφορές[semigr ]

Αερομεταφορές

55. επανεπιβεβαιώνει την ανάγκη να επιτευχθεί ενοποιημένο σύστημα ελέγχου και διαχείρισης της εναέριας κυκλοφορίας στην Ευρωπαϊκή Ένωση, το οποίο να είναι ανοικτό για τα άλλα κράτη της Ευρώπης, καθώς επίσης και:

- ενίσχυση, βραχυπρόθεσμα, των κανόνων εναρμόνισης, ιδίως των πιστοποιητικών πλοήγησης, και των διατάξεων περί συντήρησης και ασφάλειας των θαλάμων των αεροπλάνων,

- ενίσχυση των διατάξεων που ισχύουν όσον αφορά τα ατυχήματα και τις αβαρίες στην πολιτική αεροπορία, μέσω της δημιουργίας συστημάτων καταγγελίας σε περίπτωση αβαρίας, και του συντονισμού σε κοινοτικό επίπεδο των εθνικών σχετικών στοιχείων,

- έγκριση, βάσει του άρθρου 94 της Συνθήκης EK, κανονισμού που να καθορίζει επακριβώς τα κριτήρια ως προς τη συμβατότητα μεταξύ των ενισχύσεων που χορηγούνται από τα κράτη μέλη και των αρχών στις οποίες εδραιώνεται η κοινή αγορά,

- διατάξεις για την προστασία της υγείας του ιπτάμενου προσωπικού,

- διατάξεις σχετικά με τις κοινές απαιτήσεις που αφορούν την κατάρτιση και τις επαγγελματικές προϋποθέσεις που απαιτούνται για την άσκηση όλων των λειτουργιών του τομέα,

- δημιουργία κοινοτικού μητρώου των εταιριών αεροπορικών μεταφορών,

- εναρμόνιση και ενίσχυση των διατάξεων που διέπουν την ηχορύπανση και τις ρυπογόνες εκπομπές από αεροπλάνα,

- διατάξεις σχετικά με την προστασία των επιβατών (ήτοι, αποζημιώσεις σε περίπτωση ατυχήματος και κώδικες συμπεριφοράς για τα πρακτορεία ταξιδίων και τις αεροπορικές εταιρίες με σκοπό τη βελτίωση της ενημέρωσης των επιβατών)[semigr ]

56. εκφράζει επίσης την απογοήτευσή του για την έλλειψη συνολικής στρατηγικής για τις εναέριες μεταφορές, καθώς και μιας ειδικής μελέτης σχετικά με όλες τις περιβαλλοντικές συνέπειές τους[semigr ]

57. επαναλαμβάνει την άποψή του ότι όλες οι διμερείς συμφωνίες των κρατών μελών με τρίτες χώρες για την εναέρια κυκλοφορία πρέπει να ελεγχθούν επειγόντως για να διαπιστωθεί εάν τηρούνται οι διεθνείς προδιαγραφές ασφαλείας και ενδεχομένως να επαναδιαπραγματευθούν[semigr ] ζητεί στο πλαίσιο αυτό να υπάρξει στενή συνεργασία μεταξύ των κρατών μελών και της Επιτροπής ώστε να διαμορφωθούν με ενιαίο τρόπο οι εν λόγω συμφωνίες για την εναέρια κυκλοφορία και να μετατραπούν, όπου θεωρείται τούτο σκόπιμο, σε πολυμερείς συμφωνίες για την εναέρια κυκλοφορία μεταξύ της Ευρωπαϊκής Ένωσης και των τρίτων χωρών[semigr ]

58. επισημαίνει την ανάγκη ίδρυσης ενός οργάνου το οποίο να είναι ανώτερο από την Υπηρεσία Εναέριας Κυκλοφορίας (ATC) στην ΕΕ[semigr ] διαπιστώνει ότι κατά το 1995, πάνω από 18% των αεροσκαφών απογειώθηκαν με καθυστέρηση μεγαλύτερη από 15 λεπτά και ότι, από τις καθυστερήσεις αυτές, μόνο το 3% οφειλόταν στις κακές καιρικές συνθήκες[semigr ] φρονεί ότι εξ ού αποδεικνύεται ότι οι περισσότερες καθυστερήσεις οφείλονται στον «ανθρώπινο παράγοντα» και, για τον λόγο αυτόν, είναι δυνατόν να υπάρξει αποκατάσταση[semigr ] καλεί την Επιτροπή να λάβει υπόψη τα ανωτέρω στοιχεία και να συνεχίσει τις σχετικές δραστηριότητες που είχαν αναληφθεί κατά το παρελθόν με νομοθετική πρωτοβουλία που θα λάβει τη μορφή κανονισμού[semigr ]

59. ζητεί να τεθεί σε ισχύ η οδηγία για το άνοιγμα της αγοράς των υπηρεσιών εδάφους μόνον εφόσον εξασφαλισθεί ότι δεν θα μειωθούν ούτε οι κοινωνικές προδιαγραφές ούτε οι προδιαγραφές ασφαλείας και εκπαίδευσης στα αεροδρόμια[semigr ]

60. ζητεί να εφαρμοσθεί με αυστηρότητα και χωρίς εξαιρέσεις η αρχή «πρώτη και τελευταία φορά» για τις κρατικές ενισχύσεις στον τομέα των αερομεταφορών[semigr ]

61. αξιολογεί θετικά το γεγονός ότι η Επιτροπή περιέλαβε στο έγγραφό της το πρόβλημα των εκπομπών αζώτου από τα αεροσκάφη, δεδομένου ότι πρόκειται για ζήτημα υψίστης σημασίας για την αεροναυτική βιομηχανία[semigr ] θεωρεί ότι προκειμένου να επιτευχθεί μια κοινή διάρθρωση η οποία να μην βλάπτει τον ανταγωνισμό, θα πρέπει να θεσπιστούν νομοθετικές διατάξεις που να λάβουν τη μορφή κανονισμού[semigr ] κρίνει ωστόσο ότι είναι σημαντικό να εξασφαλιστεί ότι οι εν λόγω διατάξεις για τις εκπομπές θα εισαχθούν με λογικό χρονοδιάγραμμα ως προς την εφαρμογή τους[semigr ]

62. καλεί την Επιτροπή, εν όψει των προσφάτων εξελίξεων στην JΑΑ (Κοινή Αρχή Αερομεταφορών), να παρουσιάσει επειγόντως προτάσεις για τον χρόνο πτήσεως και το ωράριο εργασίας των πιλότων και των αεροσυνοδών στην ΕΕ, μέσω δημοκρατικών διαδικασιών που θα λαμβάνουν υπόψη τις κατάλληλες νομικές βάσεις (άρθρα 84, παράγραφος 2 και 118A, της Συνθήκης ΕΚ, σύμφωνα με τη διαδικασία συνεργασίας με το ΕΚ και τη δέουσα διαβούλευση με τους κοινωνικούς εταίρους[semigr ]

Εσωτερικές πλωτές μεταφορές

63. ευελπιστεί ότι, με την επιφύλαξη της ίδιας ευθύνης των μεταφορέων και των ναυλωτών, η Επιτροπή θα ενισχύσει τη θέση της εσωτερικής ναυσιπλοΐας και θα παρέμβει παρέχοντας κίνητρα υπό την ιδιότητά της του συντονιστού, και ότι η Επιτροπή, επικουρούμενη από ομάδα εργασίας εμπειρογνωμόνων που προέρχονται από τις διεθνείς οργανώσεις μεταφορών και ναυλωτών, εκπροσώπους των πλέον ενδιαφερομένων κρατών μελών και ορισμένων ανεξαρτήτων εμπειρογνωμόνων, θα εκπονήσει για το σκοπό αυτό μελέτη και θα ενημερώσει σχετικά το Συμβούλιο και το Κοινοβούλιο πριν από την 1η Ιανουαρίου 1998.

Στο πλαίσιο αυτό, ιδιαίτερη προσοχή αποδίδεται στους ακόλουθους παράγοντες:

- στη θέση που θα έπρεπε να καταλάβει η εσωτερική ναυσιπλοΐα στην ευρωπαϊκή αγορά μεταφορών εμπορευμάτων,

- στον κίνδυνο που διατρέχουν ολοένα και περισσότερες περιοχές της Ευρωπαϊκής Ένωσης να στερηθούν της δυνατότητας να εξυπηρετούνται μέσω πλωτών οδών, λόγω της συνεχιζόμενης διάλυσης των μικρών σκαφών,

- στις δυνατότητες που μπορούν να προσφέρουν στην εσωτερική ναυσιπλοΐα η προγραμματισμένη προσαρμογή και η βελτίωση των αναγκαίων υποδομών,

- στη βελτίωση της θέσης εσωτερικής ναυσιπλοΐας στις συνδυασμένες μεταφορές,

- στη δυνατότητα να δημιουργηθούν συμπληρωματικά μέσα τα οποία θα εφαρμόζονται σε περίπτωση σοβαρών στρεβλώσεων της αγοράς,

- στη συναφή κοινωνική πολιτική προκειμένου η εξυγίανση να μη γίνει «εν ψυχρώ».

Θαλάσσιες μεταφορές

64. φρονεί ότι οι θαλάσσιες μεταφορές διαδραματίζουν ρόλο στρατηγικής σημασίας για την ευρωπαϊκή οικονομία και τις συναλλαγές με τον υπόλοιπο κόσμο[semigr ] για το σκοπό αυτό εκφράζει την ευχή να αυξηθούν σημαντικά οι πόροι του προϋπολογισμού που προορίζονται για τις θαλάσσιες μεταφορές και οι οποίοι είναι πολύ περιορισμένοι σε σχέση με τις πιστώσεις που έχουν προβλεφθεί για άλλα συστήματα μεταφορών[semigr ]

65. θεωρεί ότι οι θαλάσσιες μεταφορές και κυρίως οι μεταφορές που πραγματοποιούνται στα πλαίσια των ενδομεταφορών πρέπει να θεωρηθούν ως τμήμα των διευρωπαϊκών δικτύων και να συνδεθούν κατά τον καλύτερο δυνατό τρόπο με τους άλλους τύπους μεταφορών (οδικές μεταφορές, σιδηροδρομικές μεταφορές, εσωτερικές πλωτές μεταφορές, ποτάμιοι λιμένες)[semigr ]

66. ζητεί να εισαχθούν στο πρόγραμμα δράσεως ΚΠΜ μέτρα σχετικά με:

- τις υποδομές ξηράς για δορυφορικές εγκαταστάσεις οι οποίες επιτρέπουν να υπάρξει άμεση αντίδραση σε περίπτωση πλοίου που βρίσκεται σε κίνδυνο,

- την ενίσχυση των εθνικών υπηρεσιών ακτοφυλακής δια μέσου του καλύτερου συντονισμού μεταξύ τους, καθώς και μεσοπροθέσμως τη δημιουργία μιας Ευρωπαϊκής Ακτοφυλακής,

- δεσμευτικές προδιαγραφές για την επιθεώρηση σε ό,τι αφορά την ακεραιότητα και την καλή κατάσταση του σκάφους, σε συνδυασμό με σύστημα επιβολής σοβαρών κυρώσεων, οι οποίες εφαρμόζονται σε εθνικό επίπεδο, σε περίπτωση που αμέλεια και/ή παράλειψη γίνει αιτία να προξενηθεί θαλάσσιο ατύχημα,

- τη δημιουργία ευρωπαϊκού συστήματος ελέγχου των πλοίων (VTS)[semigr ]

- τη δυνατότητα να επιτρέπεται στα σκάφη η είσοδος στους λιμένες για εξεύρεση καταφυγίου, εάν επικρατούν αντίξοες καιρικές συνθήκες,

- τη βελτίωση και την ενίσχυση των κρατικών ελέγχων στους λιμένες, ώστε να λειτουργούν σε συνδυασμό με έναν αποτελεσματικό έλεγχο εκ μέρους του κράτους την σημαία του οποίου φέρουν τα σκάφη,

- τον προσδιορισμό των ευαίσθητων περιοχών στα κοινοτικά ύδατα και τον καθορισμό, σε συνεργασία με τα αντίστοιχα κράτη μέλη, των ασφαλέστερων θαλάσσιων διαδρομών για τα διάφορα είδη σκαφών, αναλόγως του μεγέθους και του φορτίου τους, καθώς και αναλόγως των ιδιαίτερων καιρικών συνθηκών[semigr ]

67. ζητεί τη λήψη θετικών φορολογικών και νομοθετικών μέτρων για την προώθηση του ευρωπαϊκού στόλου, μεταξύ των οποίων τη δημιουργία του νηολογίου EUROS, τον καθορισμό των απαραίτητων προδιαγραφών, τη συμμετοχή στην άρση των πλοίων των οποίων οι προδιαγραφές δεν συμφωνούν με τις διεθνείς συμβάσεις[semigr ]

68. ζητεί τη λήψη μέτρων με σκοπό την αποθάρρυνση της προσφυγής σε σημαίες ευκαιρίας και της πρακτικής που διαδίδεται ολοένα και περισσότερο του να επανδρώνονται τα πλοία με μη εξειδικευμένα πληρώματα με σκοπό να περιοριστούν τα έξοδα επάνδρωσης των πλοίων και προσβλέπει στη δημιουργία ευρωπαϊκού ινστιτούτου εκπαίδευσης των ναυτικών[semigr ]

69. θεωρεί ότι, προκειμένου να αντιμετωπισθούν οι περιπτώσεις νοθείας και ο ανταγωνισμός της παγκόσμιας αγοράς, πρέπει να παρασχεθούν κίνητρα στην ευρωπαϊκή ναυπηγική δραστηριότητα, στη δημιουργία ναυτιλιακών συνεταιρισμών, κοινοπραξιών μεταξύ των ευρωπαϊκών ναυπηγικών βιομηχανιών, καθώς και εταιρειών που ασκούν δραστηριότητα στον τομέα των θαλασσίων μεταφορών[semigr ]

70. ευελπιστεί ότι θα εγκριθεί κοινοτικός κανονισμός για την ενιαία προσαρμογή της Συμβάσεως MARPOL 73/78 σχετικά με την θαλάσσια ρύπανση στις νομοθεσίες των κρατών μελών της Ευρωπαϊκής Ένωσης[semigr ]

71. επισημαίνει ότι ορισμένα κράτη μέλη αποφάσισαν να επιβάλουν αυστηρότερες προδιαγραφές ασφαλείας για τα πορθμεία οριζόντιας φόρτωσης (οχηματαγωγά ro-ro) και συνεπώς η Επιτροπή θα πρέπει να εκπονήσει πρόταση με στόχο την εναρμόνιση, ώστε να εφαρμοστούν και στα 15 κράτη μέλη της ΕΕ αυτοί οι αυστηρότεροι κανόνες ασφαλείας[semigr ]

Σιδηροδρομικές μεταφορές

72. κρίνει σε γενικές γραμμές ικανοποιητικά τα μέτρα ελευθέρωσης του τομέα που έχουν προταθεί για την ανάπτυξη των ευρωπαϊκών σιδηροδρομικών δικτύων αλλά ζητεί την ανάληψη νέων δράσεων για την ανάπτυξη των υπηρεσιών σιδηροδρομικής μεταφοράς εμπορευμάτων και της παροχής υπηρεσιών «Euronights» στους επιβάτες, οι οποίες σήμερα είναι σε μεγάλο βαθμό ανεπαρκείς και ανασφαλείς, δημιουργώντας γρήγορα τις προϋποθέσεις για μία συνολική διαλειτουργικότητα[semigr ]

73. θεωρεί ότι η ελευθέρωση των υπηρεσιών σιδηροδρομικών μεταφορών θα οδηγήσει σε επιτυχή αποτελέσματα μόνον εφόσον όλοι οι φορείς των μεταφορών αναλαμβάνουν το σχετικό εξωτερικό κόστος και η ενιαία εφαρμογή κοινοτικών οδηγιών εξασφαλίζει πρόσβαση στην αγορά χωρίς διακρίσεις και ισότητα στον τομέα του ανταγωνισμού[semigr ]

74. ζητεί την εναρμόνιση των κανόνων του ανταγωνισμού και των κοινωνικών διατάξεων για όλες τις μορφές μεταφορών, στο πλαίσιο της περαιτέρω ανάπτυξης και της αποτελεσματικής εφαρμογής τους στις νομοθεσίες των κρατών μελών. Πράγματι, η τήρησή τους δεν εξασφαλίζεται κυρίως στις οδικές μεταφορές εμπορευμάτων και η παράλειψη αυτή δημιουργεί μια κατάσταση στρεβλώσεως του ανταγωνισμού εις βάρος των σιδηροδρόμων[semigr ]

Μεταφορές στις αστικές περιοχές

75. είναι της άποψης ότι οι πλωτές αστικές μεταφορές, παρόλο που ενδιαφέρουν ένα μεγάλο αριθμό πόλεων και περιφερειών, παραμένουν σε μειονεκτική θέση, λόγω επίσης της ελάχιστης προσοχής που δόθηκε στον τρόπο αυτό μεταφοράς από τα προγράμματα της Ευρωπαϊκής Ένωσης τα οποία συνδέονται με την πολιτική των μεταφορών[semigr ] με τον τρόπο αυτό δεν χρησιμοποιείται το αναπτυξιακό δυναμικό του ιδιαίτερα φιλοπεριβαλλοντικού τρόπου μεταφοράς αυτού, το οποίο είναι σε θέση να απορροφήσει σημαντικά ποσοστά αστικής κυκλοφορίας στις πόλεις οι οποίες αντιμετωπίζουν μεγάλη κυκλοφοριακή συμφόρηση και διαθέτουν πλωτές οδούς μεταφοράς[semigr ]

76. ζητεί να ληφθούν ειδικά μέτρα για την αξιοποίηση των πλωτών αστικών μεταφορών, γεγονός το οποίο θα επιτρέψει την αναζωπύρωση της τεχνολογικής έρευνας στον τομέα των νέων σκαφών ή των φιλοπεριβαλλοντικών μέσων ώθησης, θα δώσει μια νέα πνοή στον κλάδο της ναυπήγησης σκαφών για τις αστικές μεταφορές επιβατών και θα αξιοποιηθούν οι περιοχές που βρίσκονται πλησίον των πλωτών οδών για την κατασκευή νέων σταθμών[semigr ]

77. ζητεί να συμπεριληφθούν στο πρόγραμμα δράσεως μέτρα για την πρόσβαση στις αστικές περιοχές, για την προώθηση της χρήσεως μαζικών και δημοσίων ηλεκτροκινήτων οχημάτων για τη μεταφορά επιβατών και οχημάτων για τη μεταφορά μικρών εμπορευμάτων, για την ανάπτυξη των αστικών μεταφορών, (ενόψει ενός αποτελεσματικοτέρου συνδυασμού των δικτύων των διαφόρων τρόπων μεταφοράς καθώς και των δικτύων αυτών με τα ιδιωτικά μέσα μεταφοράς) για τη δημιουργία χώρων δωρεάν σταθμεύσεως οχημάτων στις παρυφές των κυριότερων πόλεων και μεγάλων αστικών κέντρων, σε συνδυασμό με επιδοτούμενες και συχνές συνδέσεις με λεωφορεία από τους χώρους αυτούς προς το κέντρο των πόλεων, για την μεγαλύτερη χρήση των πλωτών αστικών μεταφορών, για τη δημιουργία και βελτίωση των υποδομών για τα ποδήλατα, για την ασφάλεια των πεζών, για τον περιορισμό της ατμοσφαιρικής και ηχητικής ρύπανσης με την πρόβλεψη, συν τοις άλλοις, διαδρόμων και συστημάτων δημοσίων συνδυασμένων μεταφορών για την πρόσβαση στα ιστορικά κέντρα των πόλεων περιορίζοντας την κυκλοφορία οχημάτων ιδιωτικής χρήσεως με κινητήρα στα αστικά κέντρα και απαγορεύοντας την κυκλοφορία στα κέντρα των πόλεων ιστορικού χαρακτήρα και τέχνης[semigr ]

78. ζητεί από την Επιτροπή να υποστηρίξει εμπράκτως το προσωπικό δικαίωμα στην κινητικότητα για τους πολίτες της Ευρωπαϊκής Ένωσης, ως λογική κατάληξη της πρόσφατης υποβολής της Πράσινη Βίβλου της Επιτροπής: «δίκτυο των πολιτών» ((COM(95)601))[semigr ] θεωρεί ότι πρέπει να δοθεί ιδιαίτερη προσοχή στους πολίτες με μειωμένη κινητικότητα, για παράδειγμα μέσω της προαγωγής των μεταφορικών διασυνδέσεων, τη βελτίωση της πρόσβασης στα μέσα μεταφορών, την άρση των φραγμών αρχιτεκτονικής φύσεως και τη διάδοση πληροφοριών για τα μέσα μεταφορών με ευκολότερη πρόσβαση[semigr ]

79. επαναλαμβάνει το αίτημά του προς την Επιτροπή και τα κράτη μέλη να επανακαθορίσουν την έννοια της «δημόσιας υπηρεσίας» ούτως ώστε να λαμβάνεται, μεταξύ άλλων, υπόψη το δικαίωμα στην κινητικότητα το οποίο αναφέρεται ανωτέρω, και να συμφιλιώνει τις δυνάμεις της αγοράς με την αδιαπραγμάτευτη δεοντολογία που πρέπει να διέπει τη δημόσια υπηρεσία[semigr ] υπογραμμίζει, για τον λόγο αυτόν, τη σημασία της ανάπτυξης των αστικών συγκοινωνιών ως πηγή νέων θέσεων απασχόλησης, σε συνδυασμό με την αναδιοργάνωσης της πολιτικής χωροταξίας, καθώς και του χρόνου μεταφοράς και του ρυθμού της ζωής στις πόλεις[semigr ]

Εξωτερικές σχέσεις

80. έχει ιδιαιτέρως επίγνωση της κεφαλαιώδους σημασίας του τομέως των μεταφορών τόσο για την εσωτερική λειτουργία της Ένωσης όσο και για τις σχέσεις της με τις τρίτες χώρες[semigr ] επαναλαμβάνει ως εκ τούτου την ανάγκη να συνάψει η Ευρωπαϊκή Ένωση ειδικές συμφωνίες για τους τομείς των μεταφορών αέρος και εδάφους, με όλες τις χώρες της Κεντρικής και Ανατολικής Ευρώπης καθώς και με τις χώρες της Μεσογείου, που να έχουν ως βάση τις αρχές που καθορίσθηκαν στη Δεύτερη Διάσκεψη της Κρήτης σχετικά με την Πανευρωπαϊκή Πολιτική Μεταφορών, με συνημμένα οικονομικά πρωτόκολλα για τη διευκόλυνση στις εν λόγω τρίτες χώρες της ανάπτυξης πολιτικών μεταφορών που να συμφωνούν με τους στόχους της ΚΠΜ[semigr ]

81. ζητεί στις εν λόγω συμφωνίες να δοθεί προτεραιότητα στην ασφάλεια, κυρίως όσον αφορά τον τομέα της εναρμόνισης του τεχνικού ελέγχου των οχημάτων, καθώς και τις διατάξεις που ισχύουν στην Ευρωπαϊκή Ένωση για περιορισμό της ατμοσφαιρικής ρύπανσης, της ηχορύπανσης και των απαιτήσεων σχετικά με την ασφάλεια των οχημάτων[semigr ]

82. μολονότι εγκρίνει τις πρωτοβουλίες τις οποίες προσδιόρισε η Επιτροπή όσον αφορά τις εξωτερικές σχέσεις, εκφράζει την επιθυμία να ασχοληθεί η Επιτροπή να μελετήσει τα προβλήματα των μεταφορών από κοινού με άλλες περιφέρειες, ήτοι την ανάπτυξη των συστημάτων που αφορούν τις σχέσεις με την Λεκάνη της Μεσογείου, την Λατινική Αμερική και τις χώρες της Ασίας, και να δοθεί ιδιαίτερη προσοχή στην εναρμόνιση των κανόνων οι οποίοι θα εξασφαλίσουν την δημιουργία συνθηκών θεμιτού ανταγωνισμού ο οποίος θα αποβεί υπέρ των χρηστών και της οικονομικής δραστηριότητας[semigr ] ειδικότερα, θεωρεί απαραίτητη τη σύναψη συμφωνιών στον τομέα της ναυτιλίας με τις χώρες του Συνδέσμου Κρατών Νοτιοανατολικής Ασίας (ASEAN), της Λατινικής Αμερικής και της Συμβάσεως Λομέ[semigr ]

83. προτρέπει την Ευρωπαϊκή Ένωση να εγκρίνει κοινή πολιτική για τις εξωτερικές συμφωνίες στον τομέα της πολιτικής αεροπορίας και επιμένει ώστε κάθε διμερής συμφωνία που θα τίθεται προς διαπραγμάτευση μεταξύ της Ευρωπαϊκής Ένωσης και τρίτης χώρας, ιδίως σε ό,τι αφορά το πλαίσιο της συμφωνίας «άνοιγμα των ουρανών» με τις ΗΠΑ, να καλύπτει τομείς όπως είναι το άνοιγμα των δικαιωμάτων καμποτάζ για τις ξένες αεροπορικές εταιρίες επί τη βάσει της αμοιβαιότητας[semigr ]

84. ζητεί από την Επιτροπή να ενθαρρύνει την κύρωση εκ μέρους των κρατών μελών όλων των διεθνών συμβάσεων που αφορούν τον τομέα των μεταφορών[semigr ] ζητεί από την Επιτροπή και τα κράτη μέλη να προωθήσουν μέσω των αρμοδίων οργανισμών την κύρωση αυτών των συμβάσεων ή συμφωνιών εκ μέρους τρίτων χωρών, προκειμένου να επιτευχθεί ο θεμιτός ανταγωνισμός και να εμποδισθούν τα φαινόμενα του κοινωνικού και περιβαλλοντικού ντάμπινγκ[semigr ] επισημαίνει, από τα συμπεράσματα της Πανευρωπαϊκής Διάσκεψης της Κρήτης (Μάρτιος 1994), τις δεσμεύσεις του για την προώθηση του κοινωνικού διαλόγου στον τομέα των μεταφορών στις χώρες της Κεντρικής και Ανατολικής Ευρώπης[semigr ]

85. ζητεί την ενίσχυση των κριτηρίων ασφάλειας και ελέγχου των οχημάτων με κινητήρα, κριτήρια που θεσπίζει η σύμβαση της Οικονομικής Επιτροπής του ΟΗΕ για την Ευρώπη στη Γενεύη σχετικά με την οδική ασφάλεια και προτρέπει την Ευρωπαϊκή Ένωση να προσχωρήσει στην προαναφερθείσα σύμβαση[semigr ]

Διευρωπαϊκά Δίκτυα Μεταφορών

86. υπενθυμίζει ότι, στην αξιολόγηση των έργων υποδομής των διευρωπαϊκών δικτύων, δεν πρέπει να ληφθεί υπόψη μόνο το εθνικό συμφέρον για τα μεμονωμένα κράτη μέλη, αλλά να αξιολογηθεί επίσης και η καθαρή ωφέλεια για την Ευρωπαϊκή Ένωση[semigr ] επιπλέον επισημαίνει ότι τα ΔΕΔΜ αντιπροσωπεύουν σημαντικό βήμα προς τη βραχυπρόθεσμη δημιουργία θέσεων απασχόλησης που αφορούν την βιομηχανία της οικοδομής και τους συναφείς τομείς, την προηγμένη τεχνολογία, καθώς επίσης και τον τομέα της βιομηχανίας και ιδίως τις μικρομεσαίες μονάδες[semigr ]

87. όσον αφορά τη χρηματοδότηση των Διευρωπαϊκών Δικτύων Μεταφορών, τα οποία είναι απαραίτητα για την ολοκλήρωση της Ενιαίας Αγοράς, πρέπει να αυξηθούν σημαντικά τα χρηματοδοτικά και άλλα μέσα, ιδίως όσον αφορά την ενίσχυση των πόρων για τις υποδομές, καθώς και του Ευρωπαϊκού Ταμείου Επενδύσεων[semigr ] ζητεί να προωθηθούν, συν τοις άλλοις, μέσω της δημιουργίας ενός Ευρωπαϊκού Ταμείου Υποδομών, όλα τα μέσα που διευκολύνουν την προσφυγή στο ιδιωτικό κεφάλαιο για τη χρηματοδότηση των νέων επενδύσεων[semigr ] εκτιμά ότι θα πρέπει να δοθεί υψηλή προτεραιότητα στην προαγωγή των σχέσεων εταιρικότητας μεταξύ ιδιωτικού και δημοσίου τομέα προκειμένου να ξεπερασθούν οι δυσκολίες που ανέκυψαν στον εν λόγω τομέα[semigr ]

88. ζητεί να εγκριθεί το συντομότερο δυνατόν, για το σκοπό αυτό, κοινοτική οδηγία για τη δημιουργία ευνοϊκών προϋποθέσεων σε θεσμικό επίπεδο (ρυθμίσεις για τις συμβάσεις έργων, νομικά θέματα σχετιζόμενα με τον ανταγωνισμό, κ.λ.π.) για την συνεργασία μεταξύ δημοσίων και ιδιωτικών κεφαλαίων για την υλοποίηση των έργων προτεραιότητας[semigr ] ζητεί επίσης, στο πλαίσιο της επέκτασης των διευρωπαϊκων δικτύων προς χώρες που δεν ανήκουν στην ΕΕ, τη συμμετοχή τρίτων κρατών στη διεύθυνση του έργου[semigr ]

89. υποστηρίζει την ιδέα να επιταχυνθεί η ολοκλήρωση των έργων προτεραιότητας στον τομέα των ΔΕΔΜ τα οποία θα καθορισθούν από το Ευρωπαϊκό Κοινοβούλιο και το Συμβούλιο μέσω της τοποθέτησης στις χρηματοοικονομικές αγορές «ομολόγων της Ένωσης» για κάθε έργο ξεχωριστά[semigr ]

90. ζητεί να δοθεί προτεραιότητα κυρίως στα έργα που έχουν ως στόχο τη σύνδεση Bορρά-Nότου, της Μεσογείου με τη Βαλτική, καθώς επίσης της Ανατολικής με τη Δυτική Μεσόγειο και του Ατλαντικού με τη Μεσόγειο και να αναπτυχθούν ολοκληρωμένα συστήματα επικοινωνιών για τη Νότια Ευρώπη και τις άλλες ευρωπαϊκές περιοχές όπου παρατηρείται καθυστέρηση στην ανάπτυξη, και συγκεκριμένα, τις περιφερειακές περιοχές[semigr ]

Δημοσιονομικές πτυχές

91. υπενθυμίζει ότι ο δημοσιονομικός προγραμματισμός που περιέχεται στην έκθεση της Επιτροπής έχει καθαρά ενδεικτικό χαρακτήρα και ότι ο αντίστοιχος προγραμματισμός που περιέχεται στα δημοσιονομικά δελτία που παρουσιάζονται κατά την υποβολή του προσχεδίου προϋπολογισμού πρέπει να ενημερώνεται μετά την ψήφιση κάθε προϋπολογισμού[semigr ]

92. επισημαίνει ότι η χρηματοδότηση των διευρωπαϊκών δικτύων, καθώς και της δράσης διαρθρωτικής εξυγίανσης της εσωτερικής ναυσιπλοΐας, δεν είχαν προβλεφθεί κατά τη στιγμή της έγκρισης των δημοσιονομικών προοπτικών[semigr ]

93. χαιρετίζει το γεγονός ότι το Ευρωπαϊκό Συμβούλιο της Μαδρίτης συμμερίστηκε την άποψη του Κοινοβουλίου, σύμφωνα με την οποία απαιτείται αναθεώρηση των δημοσιονομικών προοπτικών προκειμένου να εξασφαλισθεί η χρηματοδότηση των δικτύων και θεωρεί ότι η εν λόγω χρηματοδότηση μπορεί να καλυφθεί εντός του ανώτατου ορίου των ιδίων πόρων, το οποίο θα τεθεί σε ισχύ μετά την κύρωση από τις Κάτω Χώρες, δεδομένου ότι όλα τα άλλα κράτη μέλη έχουν ήδη ολοκληρώσει τις διαδικασίες κύρωσης[semigr ]

94. καλεί κατά συνέπεια την Επιτροπή να υποβάλει πρόταση αναθεώρησης, σύμφωνα με τους όρους του άρθρου 12 της διοργανικής συμφωνίας της 29ης Οκτωβρίου 1993, έτσι ώστε να καταστεί δυνατή η χρηματοδότηση των πολιτικών στον τομέα των μεταφορών οι οποίες δεν είχαν προβλεφθεί στις δημοσιονομικές προοπτικές[semigr ]

95. μολονότι κατανοεί την έμφαση η οποία δίδεται στην ανάπτυξη των διευρωπαϊκών δικτύων στον τομέα των μεταφορών, φρονεί ότι οι πιστώσεις που διατίθενται για τις εξωτερικές πτυχές της κοινής πολιτικής των μεταφορών, οι οποίες είναι της τάξεως του 1 εκατ. Ecu για το 1995 και του 1,5 εκατ. Ecu για το 1996, είναι εξαιρετικά περιορισμένες και ότι τα ποσά αυτά θα πρέπει να αυξηθούν σημαντικά στο μέλλον λόγω της σημασίας που έχουν οι εξωτερικές σχέσεις για την Ένωση[semigr ]

96. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, την Επιτροπή Περιφερειών, την Οικονομική και Κοινωνική Επιτροπή, τις κυβερνήσεις και τα κοινοβούλια των κρατών μελών, τις κυβερνήσεις και τα κοινοβούλια των χωρών της Κεντρικής και Ανατολικής Ευρώπης, της Ρωσικής Ομοσπονδίας και της ΚΑΚ, τις κυβερνήσεις και τα κοινοβούλια των χωρών της Μεσογείου, τις κυβερνήσεις και τα κοινοβούλια των χωρών του Ευρωπαϊκού Οικονομικού Χώρου, τις κυβερνήσεις και τα κοινοβούλια των χωρών ΑSEAN, την κυβέρνηση και το Κογκρέσο των ΗΠΑ, την Ευρωπαϊκή Διάσκεψη Υπουργών Μεταφορών, την Οικονομική Επιτροπή του ΟΗΕ για την Ευρώπη, τον Διεθνή Οργανισμό Ναυτιλίας και τον Διεθνή Οργανισμό Πολιτικής Αεροπορίας.